CELEX: 
Language: ro
Date: 2019-10-15 00:00:00
Title: REGULAMENTUL DELEGAT (UE) …/… AL COMISIEI de modificare a anexei II la Regulamentul (UE) nr. 516/2014 al Parlamentului European și al Consiliului de instituire a Fondului pentru azil, migrație și integrare

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               Regulamentul (UE) nr. 516/2014 al Parlamentului European și al Consiliului de instituire a Fondului pentru azil, migrație și integrare
                  1
                împuternicește Comisia să adopte acte delegate în conformitate cu condițiile prevăzute la articolul 26.
            
            
               În special, conform articolului 16 alineatul (2) din Regulamentul (UE) nr. 516/2014, Comisia este împuternicită, în contextul reexaminării intermediare menționate la articolul 15 din Regulamentul (UE) nr. 514/2014, să revizuiască, prin intermediul unor acte delegate, anexa II la regulamentul menționat, care stabilește lista de acțiuni specifice menționate la articolul 16 și în considerentul 38.
            
            
               Caracterul dinamic al fluxurilor de migrație necesită o abordare flexibilă comună care să răspundă în mod adecvat evoluțiilor în materie de politică și nevoilor de finanțare ale UE și ale statelor sale membre, în special ale celor care se confruntă în mod constant cu o presiune ridicată și disproporționată exercitată de migrație la frontierele lor externe. 
            
            
               În acest context, Agenda europeană privind migrația, prezentată de Comisia Europeană la 13 mai 2015
                  2
                și aprobată de Consiliul European din 25 și 26 iunie 2015
                  3
               , a inclus un set de măsuri pe termen scurt și lung, inclusiv punerea în aplicare eficace a sistemului european comun de azil (SECA). Printre altele, în Agenda europeană privind migrația se face referire la îmbunătățirea condițiilor de primire, în vederea consolidării protecției drepturilor fundamentale ale solicitanților de azil, acordând o atenție deosebită nevoilor grupurilor vulnerabile. În conformitate cu articolul 3 alineatul (2) din Regulamentul (UE) nr. 516/2014, Fondul pentru azil, migrație și integrare trebuie să contribuie la consolidarea și la dezvoltarea tuturor aspectelor SECA. 
            
            
               În contextul exercițiului de reexaminare intermediară a programelor naționale ale statelor membre, efectuat în conformitate cu articolul 15 din Regulamentul (UE) nr. 514/2014, și ținând seama de prioritățile în materie de politică ale UE menționate mai sus și de obiectivele generale și specifice ale Fondului pentru azil, migrație și integrare, s-au identificat nevoi suplimentare de finanțare ale statelor membre, în special ale celor care se confruntă cu o presiune ridicată și disproporționată exercitată de migrație la frontierele externe. 
            
            
               Aceste nevoi sunt legate, în special, de centrele de primire, de cazare și de detenție și de asigurarea serviciilor aferente pentru solicitanții de protecție internațională sau pentru alți resortisanți ai țărilor terțe care se află pe teritoriul unui stat membru și care nu îndeplinesc sau care nu mai îndeplinesc condițiile de intrare și/sau de ședere într-un stat membru, precum și de acordarea de sprijin pentru locuințe beneficiarilor de protecție internațională. 
            
            
               Astfel de nevoi de finanțare ar trebui să fie acoperite în cel mai adecvat mod posibil prin utilizarea celui mai potrivit instrument de finanțare. 
            
            
               În acest sens, luând în considerare particularitățile nevoilor de finanțare aferente, completarea programelor naționale ale statelor membre prin recurgerea la cheia de repartizare care a fost utilizată pentru distribuirea alocării de bază destinate fiecărui stat membru nu este instrumentul potrivit, deoarece nu ar răspunde în mod special nevoilor identificate ale statelor membre care se confruntă cu o presiune ridicată și disproporționată exercitată de migrație.
            
            
               Nici utilizarea asistenței de urgență nu constituie opțiunea cea mai adecvată, deoarece aceasta presupune, în principiu, existența unor circumstanțe foarte specifice, și anume o situație de urgență, astfel cum este definită la articolul 2 litera (k) din Regulamentul (UE) nr. 516/2014. În plus, în cadrul asistenței de urgență, finanțarea se acordă pe baza unui proiect și pentru o perioadă scurtă de timp, contrar perspectivei multianuale a finanțării acordate prin intermediul programului național. 
            
            
               Utilizarea unor acțiuni specifice în cadrul gestiunii partajate permite o ajustare mai flexibilă în funcție de dinamica și particularitățile unei anumite situații, deoarece oferă o abordare personalizată prin care se canalizează fonduri suplimentare către statele membre, în vederea sprijinirii unei activități specifice în cadrul Fondului pentru azil, migrație și integrare. Având în vedere caracterul foarte specific al activităților care necesită sprijinul financiar suplimentar menționat mai sus, acțiunile specifice sunt considerate, prin urmare, cel mai adecvat instrument de finanțare. 
            
            
               În anexa II este prevăzută lista actuală de acțiuni specifice, care conține șase acțiuni specifice transnaționale și două acțiuni naționale care se desfășoară în cooperare cu UNHCR. 
            
            
               Întrucât acțiunile specifice existente nu permit sprijinirea tipului de activități identificate în contextul reexaminării intermediare, este necesar ca în anexa relevantă la Regulamentul (UE) nr. 516/2014 să se includă o nouă acțiune specifică. 
            
            
               Noua acțiune specifică propusă ar contribui la gestionarea eficace a fluxurilor de migrație, care face parte din obiectivul general al fondului, și ar spori solidaritatea între statele membre, care este unul dintre obiectivele specifice explicite ale Fondului pentru azil, migrație și integrare. În plus, această acțiune este conformă măsurilor Agendei europene privind migrația care se referă la punerea în aplicare eficace a sistemului european comun de azil.
            
            
               În plus, o astfel de modificare a listei de acțiuni specifice menite să răspundă acestor nevoi precise ale statelor membre, astfel cum se prevede în temeiul juridic al Fondului pentru azil, migrație și integrare, oferă și oportunitatea de a spori valoarea adăugată a UE în contextul gestionării fluxurilor de migrație. 
            
            
            
               2.CONSULTĂRILE PREALABILE ADOPTĂRII ACTULUI
            
            
               În temeiul normelor privind o mai bună legiferare și în conformitate cu considerentul 51 din Regulamentul (UE) nr. 516/2014, atunci când pregătește acte delegate, Comisia ar trebui să consulte experți din toate statele membre. O astfel de consultare a avut loc, prin procedură scrisă, în perioada 7 iunie - 24 iunie 2019. 
            
         
         
            
               Observațiile formulate de experții statelor membre au fost luate în considerare în mod corespunzător în proiectul de regulament delegat al Comisiei. 
            
            
               În conformitate cu normele privind o mai bună legiferare, după consultarea interservicii, s-a activat un mecanism de feedback. Nu s-au primit observații pe durata perioadei de feedback, care s-a încheiat la 26 august 2019.
            
            
            
               3.ELEMENTELE JURIDICE ALE ACTULUI DELEGAT
            
            
               Astfel cum se prevede la articolul 16 alineatul (2) din Regulamentul (UE) nr. 516/2014, Comisia este împuternicită să adopte acte delegate pentru modificarea anexei II la regulamentul menționat care conține lista de acțiuni specifice.
            
            
               Articolul 26 din Regulamentul (UE) nr. 516/2014 stabilește modul în care se exercită delegarea, în special condițiile în care Comisia este împuternicită să adopte acte delegate.
               
            
            
               REGULAMENTUL DELEGAT (UE) …/… AL COMISIEI
            
            
               din 15.10.2019
            
            
               de modificare a anexei II la Regulamentul (UE) nr. 516/2014 al Parlamentului European și al Consiliului de instituire a Fondului pentru azil, migrație și integrare
               
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
            
               având în vedere Regulamentul (UE) nr. 516/2014 al Parlamentului European și al Consiliului din 16 aprilie 2014 de instituire a Fondului pentru azil, migrație și integrare, de modificare a Deciziei 2008/381/CE a Consiliului și de abrogare a Deciziilor nr. 573/2007/CE și nr. 575/2007/CE ale Parlamentului European și ale Consiliului și a Deciziei 2007/435/CE a Consiliului
                  4
               , în special articolul 16 alineatul (2),
            
            
               întrucât:
            
            
                (1)În contextul reexaminării intermediare menționate la articolul 15 din Regulamentul (UE) nr. 514/2014 al Parlamentului European și al Consiliului
                  5
               , s-au identificat nevoi suplimentare de finanțare ale statelor membre în domeniul azilului, migrației și integrării.
            
            
               (2)Reexaminarea intermediară a identificat necesitatea de a oferi un sprijin financiar adecvat în legătură cu centrele de primire, de cazare și de detenție și cu asigurarea serviciilor aferente pentru solicitanții de protecție internațională sau pentru resortisanții țărilor terțe care se află pe teritoriul unui stat membru și care nu îndeplinesc sau care nu mai îndeplinesc condițiile de intrare sau de ședere într-un stat membru, precum și în legătură cu acordarea de sprijin pentru locuințe beneficiarilor de protecție internațională.
            
            
               (3)Anexa II la Regulamentul (UE) nr. 516/2014 enumeră opt acțiuni specifice pentru care statele membre pot să primească fonduri suplimentare, dintre care șase sunt acțiuni comune la care participă mai multe state membre.
            
            
               (4)Evoluțiile în materie de politică și nevoile de finanțare identificate în contextul reexaminării intermediare nu pot fi abordate în mod adecvat pe baza actualei liste de acțiuni specifice. Prin urmare, modificarea acestei liste este modalitatea optimă de a răspunde nevoilor identificate în cadrul obiectivelor Fondului pentru azil, migrație și integrare.
            
            
               (5)Adăugarea unei noi acțiuni specifice în anexa II la Regulamentul (UE) nr. 516/2014 va contribui la gestionarea eficientă a fluxurilor de migrație. Această acțiune este conformă obiectivului specific al regulamentului, menționat la articolul 3 alineatul (2) litera (d), și anume consolidarea solidarității între statele membre.
            
            
               (6)Adăugarea unei noi acțiuni specifice care să reflecte recentele evoluții în materie de politică și nevoile de finanțare ale statelor membre va genera o valoare adăugată semnificativă, deoarece va contribui la atenuarea presiunii exercitate asupra statelor membre cele mai afectate de fluxurile de migrație și de azil și, prin urmare, asupra Uniunii în ansamblul său.
            
         
         
            
               (7)Pentru ca această acțiune specifică să poată fi aplicată rapid, având în vedere nevoile urgente de finanțare identificate, regulamentul ar trebui să intre în vigoare în ziua următoare datei publicării în Jurnalul Oficial al Uniunii Europene.
            
            
               (8)Prin urmare, Regulamentul (UE) nr. 516/2014 ar trebui modificat în consecință,
            
            
               ADOPTĂ PREZENTUL REGULAMENT:
            
            
               Articolul 1
            
            
               În anexa II la Regulamentul (UE) nr. 516/2014 se adaugă următorul punct 9:
            
            
               „9. 
                     În statele membre care se confruntă cu o presiune ridicată și/sau disproporționată exercitată de migrație, înființarea, dezvoltarea și operarea unor centre adecvate de primire, de cazare și de detenție și asigurarea serviciilor aferente pentru solicitanții de protecție internațională sau resortisanții țărilor terțe care se află pe teritoriul unui stat membru și care nu îndeplinesc sau care nu mai îndeplinesc condițiile de intrare și/sau de ședere, precum și acordarea de sprijin pentru locuințe beneficiarilor de protecție internațională.”
            
            
               Articolul 2
            
            
               Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            
            
               Prezentul regulament este obligatoriu în toate elementele sale și se aplică direct în statele membre în conformitate cu tratatele.
            
            
               Adoptat la Bruxelles, 15.10.2019
            
            
               
                     Pentru Comisie,
               
               
                     Preşedintele
                     Jean-Claude JUNCKER
               
            
         
         
            
                  
                     (1)
                  
                        Regulamentul (UE) nr. 516/2014 al Parlamentului European și al Consiliului din 16 aprilie 2014 de instituire a Fondului pentru azil, migrație și integrare, de modificare a Deciziei 2008/381/CE a Consiliului și de abrogare a Deciziilor nr. 573/2007/CE și nr. 575/2007/CE ale Parlamentului European și ale Consiliului și a Deciziei 2007/435/CE a Consiliului (JO L 150, 20.5.2014, p. 168).
               
               
                  
                     (2)
                  
                        COM(2015) 240 final.
               
               
                  
                     (3)
                  
                        EUCO 22/15 CO EUR 8 CONCL 3.
               
               
                  
                     (4)
                  
                        JO L 150, 20.5.2014, p. 168. 
               
               
                  
                     (5)
                  
                        Regulamentul (UE) nr. 514/2014 al Parlamentului European și al Consiliului din 16 aprilie 2014 de stabilire a dispozițiilor generale privind Fondul pentru azil, migrație și integrare, precum și instrumentul de sprijin financiar pentru cooperarea polițienească, prevenirea și combaterea criminalității și gestionarea crizelor (JO L 150, 20.5.2014, p. 111).